Kong Olav Tryggvason er framstilt som en idealisert vikinghøvding iført ringbrynje og hjelm, med senket sverd og korsprydet, kalkliknende rikseple i venstre hånd. Bak kongens føtter ligger et avhugget hode, stilisert med skjegg, runde øyne og bred munn, sammen med en hammer. Det er tolket som å være et gudebilde av Tor med hammeren Mjølner, som symbol på kongens seier over hedendommen. En myte er at hodet skal være av trellen Kark.